Henrik Ørholst

GURU

De 20 største ledelseseksperter

Kapitel 10. Robert S. Kaplan – scor med Kaplan & Norton

Gyldendal Business

Til min far (1936-2009)

Forord

I sommeren 2008 var jeg censor på Copenhagen Business School. I en af pauserne mellem de mange studerende ved det grønne klæde kom jeg til at tænke på dem, der fortsætter semesteret på Handelshøjskolens sommerskole, som på dette tidspunkt allerede var en veletableret succes.

På sommerskolen er der chance for at komme foran i forbindelse med det kommende semesters undervisning, eller det kan være en mulighed for at få samlet op på de ting, som er blevet forsømt.

Derfor tænkte jeg, om det ikke kunne være en god idé med en gennemgang af de ti største management-guruer i de nyhedssvage dage i sommerperioden. Derfor ringede jeg i pausen til erhvervsredaktør Steen Rosenbak på Jyllands-Posten, der straks var med på idéen. I løbet af juli og august 2008 var der en artikelserie, og den fortsatte i sommeren 2009.

Så var der ikke langt til at tage næste skridt: at skrive en bog om de tyve største management-guruer. Min gode ven – og redaktør – Erlend Thorvardarson fra Gyldendal Business opfordrede mig til at gå i gang, og inden længe forelå der en færdig skitse til, hvordan bogen skulle se ud. Min tidligere student Søren Brandi, som i dag driver et succesfuldt konsulentfirma, har også været med til at skubbe på og få realiseret idéen til bogen.

Den største udfordring har været at få etableret kontakt med de mange management-guruer. En del af dem har jeg blot skrevet til, og der har været en imponerende positiv indstilling til projektet, og kun få har afslået at blive interviewet.

Jeg vil gerne i den forbindelse takke direktør Siegfried W.